
1.  INTRODUCTIO. 

Miser  rimum  genus  morbi,  quo  qui  afflicti  sunt,  vita 
in  angustiis  est,  certe  est  rabies  canina;  quod  ma- 
lum jam  medicorum  antiquissimi  temporis  monumenta 
memoriae  prodiderunt,  siquidem  Democritus,  Hip- 
pocratis aequalis,  mentionem  faciens  rabiei  caninae, 
eam  interpretatus  est  neurophlogosin.  ►Solemnia  quo- 
que, quae  Argis  canicularibus  diebus  celebrabantur 
et  Cynophontis  nominabantur,  in  quibusque  peragen- 
dis, quiqui  offensi  sunt,  canes  trucidabantur,  ad  ra- 
biem caninam  simulque  ejus  originem  ex  nimio  ar- 
dore spectasse,  atque  ita  morbum  quam  veterrimum 
videntur  significare.  A.  Corn.  Celsus  et  morbum 
descripsit  et  remedia,  quibus  curaretur,  plura  retulit. 
Ex  eo  inde  tempore  multi  auctores  hanc  materiam 
tractarunt,  non  autem  eo  felici  eventu,  quo  alii  morbi 
aeque  pestiferi,  at  variolae,  scarlatina,  morbus  vene- 
reus  et  alii,  minus  periculosi  redditi  sunt.  Cujus  rei 
causa  in  eo  videtur  esse,  quod  symptomatologia  hu- 

jus  morbi  non  solum  manca  et  exigua,  verum  etiam 
multis  et  magnis  erroribus,  qui  ad  auctorem  ab  auctore 
transierunt,  inquinata  et  depravata  fuit.  Recentiores 
demum  auctores  ante  hos  circiter  quinquaginta  annos, 
Meynel,  Waldinger,  Delabere  Blaine  aliique 
experimentis  et  observationibus  multa,  quae  de  rabie 
canina  vulgo  ferebantur,  falsa  esse  demonstrarunt  et 
nova  eaque  certiora  protulerunt,  quae  a medicis  ad- 
huc viventibus,  quorum  princeps  Hartwig  ponen- 
dus est,  ad  majorem  etiam  perfectionem  perducta 
sunt.  Praecipua  causa  melioris , quae  nunc  est, 
scientiae  rabiei  caninae  videtur  in  eo  consistere, 
quod  distingui  coeptum  est  inter  symptomata  rabiei, 
quae  canes  eorumque  socios  genericos,  et  quae  ho- 
mines aliaque  animalia  opprimit.  Quam  obiter  et 
perperam  veteres  observarint,  inde  elucet,  quod  timo- 
rem aquae  princeps  et  essentiale  esse  symptoma  morbi 
arbitrati,  tanti  id  existimarunt,  ut  ob  id  solum  totum 
morbum  hydrophobiam  appellarent;  quod  autem  om- 
nino falsum  est,  quum  timor  aquae  in  canibus  rabidis 
nunquam,  in  hominibus  non  semper  et  praeterea  in 
aliis  etiam  morbis  observetur.  Id  quod  alios  induxit, 
ut  discernerent  inter  rabiem,  quae  homines  et  quae 
canes  aggreditur,  atque  illam  hydrophobiam,  hanc 
rabiem  caninam  dicerent.  Quae  distinctio,  quamvis 
meliorem  symptomatum  notitiam  suppeditet,  non  ta- 
men probanda  videtur,  utpote  qua  unus  idemque 
morbus,  varium  quidem  se  praebens,  in  duos  resol- 

vatur.  Quamquam  igitur  nomen  «rabies  canina«  non 
omnibus  numeris  respondet,  id  tamen  retinere  con- 
venit. 

2.  DEFINITIO  MORBI. 

Est  igitur  rabies  canina  morbus,  qui  maxime  in 
cane  familiari,  ceteroquin  etiam  in  aliis  canibus: 
lupo,  vulpe  et  aureo,  ignota  ratione  sponte  exoritur 
et  contagium  gignit,  quod  in  sanguinis  circulationem 
vel  hominis  vel  animalis  alicujus  delatum  fere  eun- 
dem, sed  ex  utriusque  natura  variabilem  morbum 
procreat. 

3.  QUID  DE  ORIGINE  DISPUTETUR. 

Ex  definitione  apparet,  duas  esse  rabiem  gignendi 
rationes,  alteram  spontaneam,  alteram  contagione 
illatam.  Quarum  prioris  causae  tanta  caligine  obum- 
bratae sunt,  ut  summo  quamvis  studio  maximaque  in 
perscrutando  cura  adhibita,  ad  nullum  etiamnunc 
certum  finem  deventum  sit,  quum  experientia  exem- 
pla ediderit,  canes  cnjuscunque  varietatis,  aetatis, 
sexus,  quovis  anni  tempore,  sub  quavis  tractandi  et 
vivendi  ratione  morbo  esse  tentatos.  Verum  tamen 
hoc  videtur  extra  dubitationem  positum  esse,  terre- 
stres quasdam  et  atmosphaericas,  individuales  et  oc- 
casionales  causas  aliquid  conferre  ad  morbi  originem. 
Id  quidem  constat,  in  regionibus  ad  maris  mediter- 
ranei partem  orientalem  adjacentibus  (Syria,  Aegypto, 

ai.)  et  in  Ixamtsehatka,  quamvis  omnibus  calamitati- 
bus expositi  sint,  nunquam  tamen  canes  rabie  corripi. 
Dispositio  individuaiis  in  spontanea  rabiei  origine 
maximi  momenti  est,  imponiturque  iis  praecipue  ca- 
nibus, qui  febri  pituitosa  maligna  et  iis,  qui  eam 
sequi  solent,  morbis  nervosis  magnopere  laborave- 
runt. Inter  causas  occasionales  prae  ceteris  omni- 
bus referenda  est  nimia,  sed  parum  expleta  coeundi 
cupiditas;  cujus  rei  argumenta  Fise  lier,  Greve, 
Hertwig  et  alii  cognoverunt.  Innumerabiles  prae- 
terea causae,  quae  aut  excitare  rabiem  dicuntur,  ut 
summus  et  frigoris  et  aestus  gradus  vel  subitanea 
eorum  vicissitudo,  nimia  excrementorum  rigiditas, 
deficiens  transpiratio,  irae  studium,  inedia;  aut  con- 
tra eam  tueri,  ut  sexus  femineus,  castratio,  ungues 
lupini,  iytta  exstirpata,  experientia  improbaliies  red- 
ditae sunt. 

Altera  rabiem  gignendi  ratio  contagio  Iit,  morsu- 
que animalis  rabidi,  saepissime  canis  infertur.  Ouo 
in  genere  contagium  in  corpore,  quod  penetravit, 
fere  reproducitur  suique  simile  aliquid  gignit.  Niun 
rabies  provocari  possit  morsu  animalis  non  rabie  af- 
fecti, sed  solummodo  vehementissime  exacerbati,  in- 
ter auctores  controversia  est;  alii  affirmant  exem- 
plisque probant,  alii  negant  contendentes,  ut  ex  aliis 
levibus  laesionibus,  sic  quoque  ex  morsu  hominis  vel 
animalis  exacerbati,  ceteroquin  sani  oriri  posse  affe- 
ctiones nervosas,  inter  quarum  symptomata  saepe 

hydrophobia  inveniatur,  sed  hanc  hydrophobiam  longe 
triiam  esse  neque  commutandam  cum  hydrophobia 
contagiosa  sive  canina  rabie.  Comparatis  autem 
observationibus  utramque  rem  spectantibus  inducimur, 
ut  assentiamur  sententiae  eorum,  qui  ex  irati  anima- 
lis vel  hominis  morsu  utique  nasci  posse  rabiem  ca- 
ninam contendunt.  Sunt  autem  contagiosi  et  pesti- 
feri reperti  morsus  felis  cati,  galli  gallinacei,  anatis 
boschadis,  denique  hominis. 

4.  DE  CONTAGII  NATURA  OUID  NOTUM  SIT. 

Jam  vero,  priusquam  effectus  contagii  in  cor- 
pore laeso  exponam,  de  contagio  ipso  quod  notum 
est  praemittam.  Primum  igitur  contagium  non  sub- 
stantia propria,  sed  qualitas  aliarum,  fixum  itaque 
est  et  inhaeret  salivae  sputisque  animalis  rabidi,  ne- 
que nisi  contactu  divulgatur.  Sanguinem  quoque 
contagiosum  esse  Hertwigii  experimentis  demon- 
stratum est.  Num  vesiculae,  quas  cadavera  anima- 
lium rabie  stratorum  secantes  in  liene  et  tunica 
mucosa  faucium,  laryngis  et  ventriculi  invenerunt, 
virus  contagiosum  contineant,  parum  liquet,  quum 
experimenta  de  hac  re  nondum  sint  instituta.  In 
vesiculis  autem  Marochettianis,  de  quibus  infra  sermo 
erit,  inesse  videtur.  Caro  et  lac  animalium  rabi- 
dorum neutiquam  sunt  contagiosa.  Ut  virus  Vene- 
reum et  alia,  sic  quoque  rabiei  virus  in  corpore,  cui 
inseritur,  opportunitatem  quandam  desiderat,  sine 

qua  non  potest  vigere:  id  quod  et  experientia  et 
experimenta  satis  et  super  comprobant.  Ad  reci- 
piendum et  reproducendum  contagium  transitu  ejus 
in  vasa  lymphatica  et  sanguifera  opus  est,  idque 
ab  externa  corporis  superficie  per  vulnera;  nihil  vero 
nocet  per  os  in  ventriculum  et  tubum  intestinalem 
delatum,  ea  tamen  conditione,  ut  tunica  mucosa  ha- 
rum partium  sit  integra.  Qua  in  re  contagium  ca- 
ninum similitudinem  praebet  cum  viro  viperino,  quod 
idem  nisi  in  vulneribus  non  nocet.  Via,  qua  virus 
cummunicari  solet,  est  morsus,  quamquam  et  indirecta 
via,  instrumentis  scilicet,  quibus  inhaeret  (vacci- 
nando),  propagari  potest.  Frustra  autem  morsus 
infligitur,  cum  sanguinis  fluxus  tantus  est,  ut  virus 
dilutum  foras  mittat,  aut  cum  vestimentorum  moles 
viri  transitum  in  vulnus  arcet.  Vis  contagiosa  per 
totum  morbi  decursum  adest  nec  prius  quam  viginti 
quatuor  horis  post  mortem  proximis,  ut  Hertwig 
patefecit,  exstinguitur;  ex  corpore  vivo  desumtum 
contagium  per  longius  tempus  reservari  potest,  ut 
exemplum  testatur  hominis,  qui  gladio,  quo  ante  ali  - 
quod tempus  rabidum  canem  trucidaverat,  se  vulne- 
ravit et  paulo  post  rabiei  caninae  succubuit.  Con- 
tagium ne  in  canibus  quidem,  nedum  in  animalibus 
variarum  familiarum  eadem  symptomata  praebeat; 
quae  res  a variis  temperamentis,  individuali  dispo- 
sitione aliisque  parum  cognitis  causis  dependere  vi- 
detur. De  contagii  chemica  natura  a variis  aucto- 

ribus  multae  variaeque  et  magna  ex  parte  mirae 
opiniones  propositae  sunt,  quas  referre  est  longum. 
Contagium  caninum  continuata  propagatione  et  mul- 
tiplicatione vim  suam  contagiosam  paulatim  amittere 
neque  amplius  rabiem  gignere  posse,  Hertwigii 
experimentis  non  est  comprobatum.  Id  autem  con- 
stare videtur,  spontaneae  rabiei  contagium  efficacis- 
simum  esse,  minus  efficax,  quamquam  non  omnino 
invalidum,  continuata  communicatione  et  desumtum 
de  aliis  animalibus,  quam  canibus;  siquidem  experi- 
menta docuerunt,  contagium  herbivororum  animalium 
invalidissimum  esse,  quod  fortasse  ex  eorum  minori 
irritabilitate  et  animo  ad  irascendum  minus  prompto 
videtur  esse  derivandum. 

5.  QUID  EFFICIAT  COMMUNICATUM  CONTA- 
GIUM IN  CORPORE  AFFECTO. 

His  praemissis  eo  pervenimus,  ut  demonstremus, 
quales  effectus  proferat  contagium,  cum  ab  uno  ani- 
mali alteri  morsu  communicatum  est.  Ut  quodvis 
contagium,  postquam  disseminatum  est,  sic  quoque 
caninum  tempus  aliquod  quiescere  videtur;  re  au- 
tem vera  hoc  non  est  tempus  quietis,  sed  incubatio- 
nis et  evolutionis;  nam  priusquam  se  ipsum  manife- 
stet, necesse  est  totum  corpus  penetraverit.  Tem- 
pus autem  eruptionis  rabiei  post  contagionem  modo 
breve,  modo  est  longum  et  a variis  causis,  quae 
majori  ex  parte  rabiei  spontaneae  faventibus  similes 

sunt,  videtur  repetendum  esse.  Brevissimum  spa- 
tium tertius  dies  est,  longissimum  parum  constat; 
interdum  intra  septimum  et  vigesimum  quartum  diem, 
plerumque  intra  vigesimum  et  quadragesimum,  saepe 
post  plures  menses.  Longiora  spatia,  quae  a non- 
nullis auctoribus  referuntur,  non  rectis  talis  stare 
videntur.  Num  contagium  idem  individuum  bis  in- 
vadere possit,  jure  dubitatur. 

Signa,  quae  eruptionem  rabiei  comitantur,  mi- 
nime sibi  constantia  sunt  causisque,  quas  rabiei  ori- 
ginem adjuvare  supra  diximus?  valde  variantur. 
Quam  ob  rem  certam  stabilemque  symptomatologiam 
proponere  non  continget,  debetque  satis  esse  sym- 
ptomata, quae  huc  usque  maxime  observata  sunt, 
referre. 

Saepissime  canes  rabie  tentantur,  rarius  cetera 
animalia  domestica  et  homo;  rabies  vero  ferorum 
animalium  paene  omnino  ignota  est,  qua  de  causa 
eam  hic  omittemus. 

a)  Rabies  canum. 

A canibus  igitur  incipiamus,  Hertwigium, 
qui  praecipua  cura  hanc  materiam  amplexus  est,  se- 
cuti. Antesignani  praeire  non  solent  neque  rabiem 
spontaneam  nec  contagio  illatam.  Nunquam  in  hac 
cicatrices  mutantur,  sed  rabies  improviso  et  subito 
erumpit.  Prout  nervorum  systema  magis  excitatum 
aut  depressum  est,  rabies  ingenium  erethicum  aut 

torpidum  praebet,  propter  quod  duas  vcrictates  sta- 
tuere atque  rabiem  furiosam  et  quietam  distinguere 
licet. 

Illa  morbi  varietate  laborantes  aut  alacriores 
facilioresque  ad  irascendum  aut  segniores  et  moe- 
stiores  evadunt;  inquiete  et  anxietate  quadam  agi- 
tantur, modo  huc  modo  illuc,  non  semper,  ut  vulgo 
putatur,  recta  via  cursantes,  modo  domicilium  relin- 
quentes et  longe  lateque  vagantes,  praecipue  cum 
inhumaniter  tractati  sunt,  postea  plerumque  redeun- 
tes. Sed  haec  omnia  fiunt  ad  modum  paroxysmi. 
Dominum  agnoscunt  per  totum  morbi  decursum  soli- 
tisque muneribus,  quamquam  saepe  parum  attenti, 
funguntur.  Frigidas  res,  ut  ferrum  et  lapides,  lin- 
gere amant.  Aquam  lambunt  libenter  'et  saepe,  nisi 
glutiendi  difficultate  impediti  non  vitant,  nunquam 
autem  timent,  immo  natant  per  eam.  Anorexia  (quod 
sane  non  mirum  in  hoc  gravissimo  morbo)  semper 
et,  quod  saepissime  fieri  consuevit,  malacia  laborant, 
ita  ut  lignum,  stramentum,  carbones,  corium,  ipsa 
adeo  propriae  alvi  excreta  vorent.  Plurimis  fauces 
sicciores  quam  humidiores  sunt,  spuma  igitur  circa 
oris  aperturam  deest  plerumque.  Omnibus  alvus  ob- 
struitur, certe  per  aliquod  tempus;  multi  vomunt. 
Signum  pathognomonicum  est  peculiaris  quaedam 
mutatio  vocis,  quae  rauca  fit  et  medium  sonat  latra- 
tum inter  et  ululatum,  sic  ut  latratus  in  ululatum 
terminetur,  ex  quo  unico  signo  periti  morbum  di- 

gnoscere  possunt.  Vocem  edentes  summum  os  at- 
tollunt isto  fere  modo,  quo  ad  musicam  ululantes. 
Morsicant  modo  serius  modo  ocius,  modo  magis 
modo  minus,  nullo  rerum  discrimine  habito;  primum 
quidem  et  potissimum  feles,  tum  socios,  dein  'alia 
animalia,  denique  hominem,  postremo  ipsum  domi- 
num, lente  et  clam  sine  murmure  arrepentes”,  subito 
aggredientes , hominum  pedes,  sociorum  os  et  geni- 
talia plerumque  petentes.  Quod  studium  morsicandi 
multi  in  vana  muscarum  captatione  exercitant.  Ha- 
bitus externus  praeter  oculos  et  frontem  nihil  fere 
mutatur;  haec  saepe  contrahitur  in  plicas  longitudi- 
nales, illi  sero  paulatim  rubescunt  et  subinde  clau- 
duntur; quapropter  facies  speciem  prae  se  fert  mo- 
rosam ac  somniculosam.  Morbo  longius  progresso 
oculi  turbidi  fiunt  et  quasi  pulverulenti.  Aegri,  cum 
viribus  neque  deficiuntur  neque  exagitantur,  sueto 
more  caudam  gerunt,  neque  inflectunt  sub  alvum,  sed 
solum  demittunt,  cura  musculorum  vis  debilis  officio 
fungi  desinit.  Tum  omnium  quoque  musculorum 
actiones  segnes  fiunt,  incessus  labascit,  coxae  clau- 
dicant. Multi  aegroti  tument  per  caput,  alii  pilis 
hirsutis  horrent,  omnes  subita  et  magna  macie  peri- 
muntur. 

Altera  rabiei  varietas,  quam  quietam  solent  appel- 
lare, multa  cum  antecedente  communia  habet,  distin- 
guitur autem  ab  ea  his  rebus.  Statim  ab  initio  morbi 
maxillae  inferioris  musculi  manducatorii  resolvuntur, 

quo  fit,  ut  pateat  os,  ut  aegroti  ne  liquidas  quidem 
substantias  devorare  possint,  ut  saliva  ob  impeditam 
glutitionem  continuo  foras  manet  et  in  spumam  colliga- 
tur, ut  lingua  per  dentes  promineat  aut  omnino  ex  ore 
prolabatur,  ut  os  difficilius  claudatur  et  morsus  infli- 
gatur; qua  autem  re  aegri  non  omnino  praepediuntur, 
quominus  mordeant  et  sint  periculosi.  Praeter  haec 
sunt  minus  alacres  et  agiles,  at  contra  taciti,  quieti, 
in  tristitiam  inclinantes. 

Utraque  varietate  aegrotantes  certae  morti  de- 
bentur , quae  intra  sex  vel  octo  dies  ab  eruptione 
morbi,  postquam  vires  exhaustae  sunt,  advenit;  prius 
accedens  aegros  subito  rapit,  quasi  apoplexia  op- 
pressos. 

b)  Rabies  ovium. 

Oves  rabidae  distendunt  os,  praecipitantur  in 
res  objectas,  arietem  in  venerem  ruentem  imitantur: 
insiliunt  in  socias  balantque  more  arietis  fervidi; 
edendi  cupiditate  carent,  malacia  saepe  laborant, 
lanam  fimutnque  manducantes;  neque  aquam  horrent 
nec  morsus  infligunt;  postremo  viribus  defectae  pa- 
ralysi et  apoplexia  tolluntur. 

c)  Rabies  equi. 

De  equo  rabido  Huber,  zoiatrus  Bernensis, 
haec  refert:  post  brevem  morbum,  quem  interpretari 
non  potuisset,  equum  se  gessisse  ut  in  phrenitide; 
manifesto  aquae  timore  cruciatum  fuisse,  calcitrasse, 

momordisse,  et  praesepe  quidem  tam  vehementer,  ut 
plures  dentes  incisivi  deciderint  et  inferior  maxilla 
pluribus  locis  fracta  sit;  postea  pluries  esse  collapsum 
et  sanguinem  multum  per  os  et  nares  amisisse. 

d)  Rabies  boum. 

Boves  rabidi  haecce  symptomata  praebere  di- 
cuntur: primum  inquietem  insignem,  continuam  trepi- 
dationem, intermissis  aliquot  diebus  completam  ano- 
rexiam, mugitum  obtusum,  raucum,  productum,  mise- 
rabilem per  diem  noctemque,  cornua  frigida,  oculos 
rubentes  et  rigentes,  spumam  et  cum  sanguine  mix- 
tam salivam  circum  os,  impetus  convulsivos,  subitam 
humi  praecipitationem,  magnum  nisum  faeces  eva- 
cuandi causa  incurvato  tergo  caudaque  sublata,  fae- 
ces aut  regulares  aut  valde  liquidas  et  sine  borbo- 
rygmis  exeuntes,  horrendam  maciem,  virium  prostra- 
tionem, paralysin  partium  posteriorum,  continuam  et 
quietam  cubationem  per  horas  viginti  quatuor  proxi- 
mas morti,  quae  septimo  vel  octavo  die  insequenti- 
bus  convulsionibus  vitam  finit. 

e)  Rabies  hominum. 

Rabies  canina,  cum  homines  aggreditur,  nullis 
utique  certis  symptomatis  stabilitur  neque  eam  di- 
gnoscere continget,  nisi  ad  complexum  symptomatum 
subinde  observatorum  contagii  communicationem  ac- 
cessisse certo  scimus.  Prodromi  nisi  in  hominibus 

non  reperiuntur,  suntque  vel  locales  vel  universales; 
quorum  illi  amplectuntur  ea,  quae  vel  in  vulnere  vel 
in  cicatrice  vel  in  regione  circa  ea  vel  in  tota  parte 
infestata  et  ultra  eam  mutantur.  Vulnus  a sanatione 
pohibetur,  fit  lividum  et  fungosum,  tenuem  saniem 
secernens;  dolet,  nec  ipsum  quidem  solum,  sed  per 
adjacentes  etiam  regiones  dolorem  extendit,  cingitur- 
que  exiguo  toro.  Vulnere  jam  sanato  cicatrix  pru- 
rit doletque  et  ipsa,  ac  dolorem  per  nervos  partis 
laesae  ad  cervicem  usque  propagat;  nonnunquam 
faucium  et  ventriculi  quendam  ardorem  ciet.  Cum 
contagium  vigere  coepit,  in  cicatricis  margine  pia- 
res vesiculae,  quae  seminis  sinapis  vel  pisi  parvi 
magnitudinem  aequant  et  humorem  rubentem  vel  li- 
vidum includunt,  germinare  dicuntur  (Urban).  Tum 
vulnus  sanatum  et  denuo  inflammatum  et  livide  tu- 
mens erumpit  auctisque  doloribus  in  ulcus  tenuem 
foetidamque  saniem  secernens  mutatur.  Nonnunquam 
cicatrix  parum  mutatur:  aut  livet  aut  dolet  solum- 
modo. Tota  pars  laesa  saepissime  nullas  mutatio- 
nes subit,  interdum  sentit  rigorem  et  stuporem  vel 
leves  convulsiones.  Cum  his  symptomatis  localibus 
vel  statim  post  ea  universalia  oriri  solent,  quae  ma- 
gnam nervorum  affectionem  significare  videntur:  lan- 
guor et  debilitas  membrorum , caligo  oculorum,  timor 
lucis,  anorexia  per  omnes  gradus  a taedio  ad  vomi- 
tum usque,  cardialgia,  difficilis  et  anxia  respiratio, 
ardor  vagus  horripilationes  excipiens,  somnus  inquie- 

tus  et  somniis  terribilibus  (praesertim  de  canibus( 
interruptus,  tristitia,  amor  solitudinis,  gemitus  conti- 
nuus aut  subinde  oriens , impatientia  aeris  perflantis 
frigorisque,  oculi  languidi,  paulisper  rubentes,  facies 
pallida,  vox  tremula,  urina  pallida,  pulsus  arteriarum 
inaequalis  et  parvus,  praeterea  in  viro  saepissime 
erectiones  penis,  vehemens  coeundi  cupiditas,  testi- 
culorum attractio  convulsiva,  dysuria. 

Hactenus  stadium  prodromorum.  Postquam  haec 
symptomata  duos  vel  duodecim  dies  duraverunt 
nonnunquam  etiam  nullo  eorum  observato,  apud  ae- 
gros plerosque  apparere  consuerunt  sub  lingua  ve- 
siculae, quas  Marochetti  primus  descripsit,  quae- 
que ab  ipso  nomen  ducunt,  et  inde  a tertio  ad  ter- 
tium decimum,  raro  ad  tricesimum  quartum  diem  ex 
morsu  per  metastasin  contagium  a vulnere  accipere 
traduntur.  Sunt  hae  vesiculae  juxta  frenulum  lin- 
guae in  regione  ostiorum  canalium  secretoriorum 
ntriusque  glandulae  sublingualis,  tres  vel  novem 
numero,  imparis  magnitudinis  (lentis  fere  vel  can- 
nabis semen  aequantes),  aliae  hyalinae  et  fluctuan- 
tes (quae  juniores),  aliae  opacae,  quasi  sanguine 
dissoluto  repletae  et  nodosae  (quae  esse  vetustiores 
videntur),  quatuor  et  viginti  vel  quadraginta  octo 
horis,  postquam  apparuere,  plerumque  evanescentes, 
dum  liquor  in  eis  contentus  in  corpus  resorbetur.  In 
quibus  nisi  contagium  exstinguatur,  aut  nisi  jam  in 
vulnere  exstinctum  sit  (in  quo  quidem  casu  vesicu- 

lae  apparere  non  possunt),  morbus  miserrimus  in- 
stat, a quo  nullum  remedium  expedire  posse  videtur. 
Res  quum  ita  se  habeant,  actutum  haec  symptomata 
sequuntur,  dum  intenduntur  ea,  quae  jam  antea  fue- 
runt. Plerique  aegroti  abhorrent  ab  aqua,  quam- 
quam ardor  internus  et  vehemens  sitis  et  fauces  sic- 
cae eam  desiderant;  is  horror  saepe  subito  occupat 
aegrotos,  aquam  vel  alium  liquorem  potaturos,  pro- 
pter repentinum  faucium  spasmum  eosque  cogit,  ut 
sumtum  liquorem  vomant.  Cum  nihilo  tamen  minus 
potare  conantur,  doloribus  acerrimis  et  immensa  an- 
xietate cruciantur,  ita  ut  nulla  re  ad  bibendum  mo- 
veri possint,  sed  taedio  et  spasmo  et  metu  suffoca- 
tionis ab  omni  bibendi  conamine  deterreantur.  Qui 
horror  liquorum  nonnunquam  eo  usque  procedit,  ut 
aegri  ne  salivam  quidem  glutire,  res  liquidas  videre, 
earum,  dum  agitantur,  sonitum,  adeo  ne  nomen  qui- 
dem audire,  ipsas  eas  res,  quae  eminus  liquoris  ali— 
cujus  speciem  imitantur,  ut  vitrum  vel  laevigatas  et 
splendentes  substantias,  adspicere  nisi  summa  anxie- 
tate et  vehementissimis  convulsionibus  percussi  pos- 
sint. Tetano  et  morte,  si  aegris  aquam  vi  ingerere 
velles,  vitam  extemplo  finiri  posse  Hoepfner  nar- 
rat. Is  autem  horror  aquae  non  semper  ad  tantum 
gradum  evectus  est,  et  aegri  per  intermissiones  re- 
missionesve  spasmorum  et  convulsionum,  quamvis 
angore  ac  terrore  aliquo  perculsi,  res  liquidas  glu- 
tire possunt.  Nonnunquam,  quod  sane  mirandum, 

quamquam  non  aquam,  alios  tamen  liquores,  vinum, 
cerevisiam,  coffeam,  sine  ul!a  faucium  difficultate  et 
horrore  sumunt,  vel  etiam  aquam  calefactam  vel  tu- 
bulo in  ventriculum  demissam.  Atqui  interdum  hor- 
ror aquae  omnino  utique  deest.  Cibi  solidi  sine  dif- 
ficultate glutiri  solent,  sed  nonnumquam  evomuntur; 
saepe  in  oesophago  dolores  violentos  excitant.  Jam 
igitur  omnia  symptomata  valde  intenduntur,  praeci- 
pue nervorum  systema  magis  perturbatur;  siquidem 
spasmi  et  convulsiones  et  anxietas  certis  periodis 
redeunt  et  longius  tempus  obtinent.  Aegroti  fiunt 
inquietiores,  perturbata  mente  furunt,  circumferunt 
manus,  objurgant,  tumultuantur,  spuunt,  mordere  et 
aufugere  conantur,  phantasmatis  terribilibus  terren- 
tur, continuis  tormentis  cruciantur  atque  delirant. 
Inter  quas  vexationes  interdum  mens  redit,  sortem 
inevitabilem  cognoscunt,  lamentantur,  saepe  tamen 
summam  animi  quietem  ostendunt  et  mortem  , ut  tot 
et  tantis  malis  se  liberet,  valde  expectant.  Sed 
hae  breves  intermissiones  mox  a paroxysmis  gravius 
diutiusque  aegros  vexantibus  excipiuntur.  Oculi  ru- 
bent, atrociter  volvuntur,  terrorem  et  iram  et  de- 
sperationem produnt.  Spasmi  clonici  et  tonici  vehe- 
mentissimi  fiunt  et  fere  totum  corpus  aggrediuntur. 
Respiratio  maxime  impedita  et  anxia  est;  viri  non- 
nunquam  perpetuo  tetano  penis,  mulieres  summa  li- 
bidine tentantur.  Omnia  organa  corporis  valde  de- 
bilitantur; idcirco  aegri  post  paroxysmum  maxime 

sunt  fatigati  et  plurimis  membris  resoluti.  Arteria- 
rum pulsus,  qui  inter  paroxysmum  pleni  durique  fue- 
runt, admodum  fiunt  parvi  et  frequentes.  Facies 
pallet  et  collabitur.  Atque  unus  alterve  insequens 
paroxysmus  aegrum  miserabilem  strangulat. 

6.  QUID  DEMOMST11ET  CADAVERUM  SECTIO. 

Ex  cadaverum  sectorum  inspectione  nullum  cer- 
tum judicium  de  morbi  natura  ferri  potest,  siquidem 
omnes  sectiones  inter  se  discrepuerunt  neque  ullam 
constantem  mutationem  aut  in  solidis  aut  liquidis 
corporis  partibus  manifestarunt.  Praeterea  contro- 
versia est,  quaecunque  in  cadaveribus  mutata  re- 

perta  sunt,  num  morbo  sint  mutata,  an  remediis  he- 
roicis in  usum  vocatis.  Cadavera  rabie  defunctorum 
intra  quindecim  horas  putrefieri  (Sauvages,  Mor- 
gagni) recentioVibus  observationibus  refutatum  est 
(Rus t).  Maxime  utique  ea,  quae  de  sanguinis  qua- 
litate referuntur,  inter  se  consentire  videntur.  Is 
enim  fere  semper  dissolutus  et  tenuis  et  nigri  co- 
loris et  parum  coagulabitis  repertus  est;  ex  qua  re 
fortasse  rubor  satiatus  musculorum,  ut  Horn  con- 
tendit, fortasse  etiam  magna  ex  parte  maculae  in- 
flammatoriae tunicarum  mucosarum  et  serosarum  at- 
que exsudationes  deduci  posse  videntur,  quoniam  sic 
ob  tenuitatem  sanguis  per  vasa  peripherica  melius 
permeare  eorumque  parietes  penetrare  potest.  At- 
qui, quod  rarissime  fieri  consuevit,  venae  sanguine 
2* 

spisso  et  picis  liquidae  consistendam  referente  tu- 
mentes repertae  sunt.  Saepe  sinus  venosi  durae 
matris  cerebri  sunt  sanguine  repleti,  vasa  meningum 
omnium  cerebri  crebriora  sanguineque  dilatata,  ve- 
nae jugulares  et  arteriae  carotides  coarctatae  et 
sanguine  tumentes.  Omnia  organa  ruborem  inten- 
siorem praebent.  Yulnera  cadaveri  illata  quasi  san- 
guine lavata  videntur.  Inter  tunicas  serosas  cere- 
bri et  medullae  spinalis  haud  raro  magna  copia  aquae 
adfuit.  Inflammationes  oris,  faucium,  oesophagi,  tra- 
cheae, ventriculi,  tubi  intestinalis,  nonnunquam  pu- 
stulis fuscis  in  linguae  radice,  vesiculis  albido-flavis 
in  oesophago  et  ventriculo  et  exulcerationibus  tubi 
intestinalis  intermixtae,  creberrime  inventae  sunt,  quae 
silie  dubio  sanguinis  dissolutioni  saepenumero  origi- 
nem debent.  Tunicae  mucosae  modo  sunt  dilatatae 
modo  contractae  et  per  longitudinem  plicatae;  viscera 
modo  contracta  et  indurata,  t^t  renes  et  vesica  uri- 
naria, modo  tumida  et  marcida;  hoc  posterius  prae- 
cipue in  jecinore  et  liene  observatum  est,  quorum 
illud  saepe'  caeruleum  et  gangraenosum,  hic  vesicu- 
lis variolosis,  saltem  in  canibus  (Lo cliner),  obsitus 
inventus  est.  Organa  pectoris  saepe  justo  minora, 
sanguine  carentia,  solida,  pallida  et  inter  se  connata 
fuere;  cor  sanguine  suffusum,  pericardium  siccum  et 
connatum  cum  corde;  vasa  sanguinis  majora  dila- 
tata et  sanguine  oppleta.  Corpora  cavernosa  penis 
subinde  sunt  inflammata.  Cerebrum  et  medulla  spi- 

nalis  et  nervi,  inpriinis  n.  vagus,  phrenicus  et  sym- 
pathicus modo  duriores  modo  molliores,  saepe  rubre 
tincti  et  inflammati.  In  vulneris  cicatricibus  Rust 
sanguinis  coagulationem  et  inflammationis  vestigia 
vidit.  Plurima  horum  saepe  in  inultis,  interdum  in 
paucis  organis  apparuerunt.  In  pluribus  cadaveri- 
bus hominum  et  vaccarum  sectis  nihil  adeo  occucur- 
rit, quod  fuerit  contra  naturalem  cadaverum  con- 
ditionem. 

7.  QUAE  SIT  MORBI  NATURA. 

Videmus  igitur,  propter  varietatem  atque  incon- 
stantiam et  symptomatum  et  eorum,  quae  ex  sectis 
cadaveribus  percipiuntur,  difficillimum  esse,  morbi 
naturam  accuratius  perspicere,  etenim  omnia  haec  in 
aliis  quoque  morbis  observantur.  Idcirco  maxime 
variae,  adeo  contrariae  sententiae,  quae  ab  Harless 
1.  c.  recensentur,  de  hoc  morbo  propositae  sunt.  Pro- 
xime ad  verum  accedere  videntur,  qui  eum  interpre- 
tantur morbum  nervosum  specificae  naturae  cum 
sanguinis  dissolutione  conjunctum.  Utrum  autem 
malum  primarium  sit,  parum  constat,  quamvis  san- 
guini prius  contagium  admisceatur.  Nervum  vagum, 
glossopharyngeum,  accessorium  et  hypoglossum  prae 
ceteris  affici  patet.  Num  autem  haec  nervorum  af- 
fectio consensualis  ex  vulnere  orta,  an  metastasis 
sit  neurilemitidis  localis,  hoc  in  medio  relinquamus. 
Quod  Marochetti  protulit,  plurimis  probabile  vide- 

tur,  contagium  cum  sanguine  committi  et  sub  lingua 
deponi,  unde  aliquo  tempore  interposito  resorptum 
protinus  ignota  ratione  rabiem  caninam  excitet. 

8.  QUIS  SIT  EXITUS  MORBI. 

Prognosis  tantum  non  pessima  est  statuenda. 
Cum  vulnus  simplex  est  et  vulnerato  remediis  aptis  ma- 
ture occurritur,  prognosin  minus  periculosam  statuere 
licet,  quam  cum  his  contrarium  est:  vulnera  multi- 
plicia, medicina  sera  aut  inepta.  Rabiei  symptoma- 
tis jam  praesentibus  nihil  fere  sperandum  est;  vesi- 
culis autem  Maro chett ia nis  apparentibus  aptaque 
medicina  instituta  non  pessimus  exitus  exspectatur. 

9.  QUAE  SIT  CURATIO  INSTITUENDA. 

Jam  vero  in  eo  sunt  omnia,  ut  contagium  in 
vulnere  ipso  exstinguatur  ejusque  communicatio  per 
reliquum  corpus  praepediatur;  nam  curatio  morbi  mani- 
festi raro  continget.  Omnis  igitur  medendi  ratio  et 
prophylaxin  et  curam  rabiei  praesentis  amplectitur. 
Pars  autem  medico -forensis  tanquam  aliena  praeter- 
mittatur. 

A.  (Juratio  prophylactica , 
quae  et  externa  vel  localis  et  interna  esse  debet. 

a)  Curatio  prophylactica  externa 
id  unum  agit,  ut  contagium  in  loco  affecto,  ne 

latius  serpere  possit,  deleatur,  quam  ob  rem  plurimum 
salutis  ab  ea  recte  exspectatur;  sola  curatio  interna 
nihil  prodest.  Ad  illam  instituendam  accurata  et  di- 
ligenti exploratione  totius  corporis  opus  est,  ut  ne 
vel  minima  quidem  laesio  a curando  excludatur.  Ve- 
stes contagio  inquinatae  sunt  removendae.  Dein 
vulnus,  ut  ex  omnibus  partibus  oculis  plane  pateat, 
probe  purgetur  oportet,  ad  quem  finem  aqua  calida 
aptissima  et  optima  est.  Vulnera  profunda  et  an- 
gusta dilatanda  sunt.  Tum  haec  remedia  in  usum 
vocantur: 

«)  Excisio  vulneris;  nisi  quid  obstat,  remedium 
princeps;  illa  autem  tam  larga  sit  necesse  est,  ut 
non  solum  omnes,  partes  laesae,  sed  etiam  ex  toto 
integrae  ad  quadrantis  vel  dimidii  pollicis  crassitu- 
dinem recidantur,  habita  autem  ratione,  ne  culter 
vulnus  morsum  contingat  atque  ita  recens  vulnus 
sectum  contagio  imbuat. 

@)  Exustio;  tutissime  fit  ferro  candente,  minus 
tuto  pulvere  pyrico  et  aliis,  quia  sanguinem  sistunt 
neque  quoquoversus  vim  urentem  extendunt. 

7)  Scarificatio;  in  usum  vocatur,  cum  propter 
partium  structuram  antecedentia  administrari  non 
possunt.  Vulnus  dilatandum  simulque  sanguis  aqua 
tepida  et  cucurbitulis  diu  mittendus  est. 

<?)  Caustica;  kali  causticum,  argentum  nitricum 
fusum,  acidum  sulphuricum,  mercurius  praecipitatus 
ruber,  butyrum  antimonii,  pulvis  cantharidum. 

«)  Suppuratio  ope  unguenti  cantharidum,  un- 
guenti hydrargyri  rubri,  solutionis  mercurii  sublimati 
continuanda  per  longum  tempus  et  tum  in  fonticulum 
mutanda. 

£)  Amputatio  commendatur,  ubi  propter  structu- 
ram et  laesionem  complicatam  partium  prioribus  uti 
non  licet,  praesertim  cum  primae  digitorum  phalan- 
ges aut  in  partibus  carnosis  multi  et  magni  nervi 
vasaque  sanguifera  vulnerata  sunt. 

Omnium  optimum  primum  est  et  apte  cum  uno 
alterov.e  sequentium  conjungitur.  Exciso  ergo  vul- 
nere multoque  sanguine  ope  aquae  calidae  misso 
secturae  novi  vulneris  ex  causticis  unum  admovetur 
et  crusta  detrusa  suppuratio  larga  et  diutina  materiis 
supra  laudatis  excitari  debet,  simul  infricando  locis 
vulneri  vicinis  unguento  cinereo.  Haec  curatio  re- 
petenda est,  simulae  cicatrix  mutationes  sanis  cica- 
tricibus alienas  subit.  Quae  dum  geruntur,  bis  quo- 
tidie lingua  inspiciatur  oportet, '[num  vesiculae  Maro- 
chettianae  oriantur , et  ubi  ortae  sunt,  aperiantur  et 
ferro  candente  deleantur  necesse  est;  quo  facto 
gargarisma  ex  decocto  genistae  luteae  tinctoriae 
porrigitur.  Haec  de  cura  externa,  quacum  statim 
ab  initio  conjungenda  est 

b)  curatio  prophylactica  interna, 

quae  corpus  minus  opportunum  contagio  reddere 
vult.  Quamdiu  autem  natura  rabiei  incognita  est, 

tamdiu  de  rationali  medela  nullus  sermo  esse  potest. 
Quo  igitur  modo  remedia,  quotquot  eorum  commen- 
data sunt,  morbum  vel  arceant  vel  sanent,  pariter 
ignoratur.  Accedit,  ut  multa  remediorum,  quae 
usurpari  solent,  in  effectibus,  alias  saltem,  sibi  sint 
contraria;  sunt  quoque  alia  arcana.  Utut  id  est, 
medicus  his  remediis  tenetur.  Praestantissima  igitur 
sunt  haec,  in  quibus  quidem  cavendum  est,  ne  ullam 
secretionem  naturalem  impediant:  quod  cum  nihilo 
minus  fit,  remedia  apta  sunt  opponenda. 

«.  Genista  lutea  tinctoria,  remedium  in  Russia 
vulgatissimum,  cujus  summitates  et  flores  aut  satis 
abunde  ex  aqua  decocti  pondo  sesquilibram,  aut  pul- 
verati  pondo  drachmas  quatuor,  quotidie  per  sex  in- 
tegras hebdomades  dantur. 

/S.  Herba  et  radix  belladonnae  pulveratae:  qua- 
rum illa  pondo  grana  tria,  haec  grana  duo  duode- 
cima quavis  hora  datur,  quae  dosis  grani  dimidio 
quotidie  augetur,  donec  leviores  gradus  intoxicatio- 
nis (caligo  oculorum,  vertigo,  faucium  siccitas)  inse- 
quuntur, interpositis  dosibus  senegae,  camphorae, 
moschi,  opii.  Urinam  et  sudorem  simul  movere  pro- 
dest. Per  tres  vel  quatuor  menses  remedium  adhi- 
beatur oportet. 

y.  Anagallis  arvensis,  quae  in  effectu  belladon- 
nae similis  esse,  sed  mitior  dicitur;  dantur  quotidie 
tres  vel  quatuor  drachmae. 

d.  Datura  Stramonium  recentiori  tempore  prae- 

eipue  ab  Harless  commendatur,  ejusque  vel  folia 
vel  extractum  (pondo  grana  duo  et  ultra)  scandenti 
dosi  ad  intoxicationem  incipientem  usque  dantur. 

Cantharides  larga  dosi  a Rustio  datae  sunt 
(grana  nonaginta  septem  in  tribus  hebdomadibus) 
sine  ullo  detrimento.  A grani  quadrante  incipitur 
et  ad  granum  unum  et  ultra  scanditur. 

£.  Melog  majalis  et  proscarabaeus  eundem,  sed 
mitiorem  quam  cantharides  effectum  habent,  ergoque 
majori  dosi  sunt  dandi  (integrum  animal  contritum 
et  cum  nitro  mixtum  quovis  die). 

tj.  Hydrargyrum  quondam  admodum  usitatum, 
sed  in  praesenti  praecipue  hydrargyrum  muriaticum 
mite  pondo  grana  duo  vel  quatuor  quarta  quavis  vel 
sexta  hora,  infrictionibus  simul  ex  unguento  cinereo 
circa  vulnus  institutis,  donec  salivatio  provocatur, 
quae  modice  continuanda  est. 

Liquor  ammonii  caustici  propter  auctorita- 
tem contra  morsura  viperinum  contra  rabiem  quoque 
ad  guttas  decem  bis  terve  per  diem  commendatus 
et  adhibitus  feliciter  est. 

i.  Potatio  sanguinis  calidi  vel  aliorum  vel  ra- 
bidorum ipsorum,  quae  morsus  inflixerant,  animalium, 
quamquam  in  Russia  valde  laudatur,  ulterioribus  ob- 
servationibus adhuc  examinanda  est. 

x.  Suffusiones  aquae  frigidae  et  submersiones 
sub  eam  saepe  profuerunt. 

Alia  innumerabilia  remedia  contra  rabiem  com- 

mendata  in  periculis  instituendis  omnino  inutilia  sese 
probarunt  et  merito  oblivioni  tradita  sunt  5 quare 
propter  rationem  brevitatis  praetermittenda  existimo. 

B.  Curatio  rabiei  manifestae. 

Quodsi  hac  curatione  prophylactica  aut  ex  toto 
aut  ex  parte  neglecta  aut,  quamvis  rite,  sine  felici 
tamen  successu  instituta  rabies  revera  erumpit,  exi- 
tus in  mortem  frequentior , rarior  in  sanationem  est. 
Nihilo  tamen  minus  medici  est,  omnia,  quae  expe- 
rientia salutaria  cognita  sunt,  experiri.  Necesse  igi- 
tur est  vulnus  vel  cicatrix  ea,  quae  supra  compre- 
hensa est,  ratione  tractetur;  praecipue  perpetua  et 
larga  suppuratio  provocetur,  quod  maxime  tum  est 
necessarium,  cum  mutationes  locales,  quas  rabiei 
eruptionem  praeire  consuesse  supra  diximus,  in  loco 
morso  apparent.  Res  maximi  momenti  in  hoc  stadio 
fatali  est  apta  aegri  tractatio  psychica,  quam  Rust 
primus  quam  maxime  commendavit,  quaeque  antea 
tantopere  degeneraverat.  Itaque  quoniam  totum 
nervorum  systema  periphericum  summa  sensibilitate 
laborat,  quibus  id  commoveri  intelligitur,  omnia  sunt 
removenda:  ut  splendentes  et  injucundae  res,  mole- 
stae et  supervacaneae  frequentationes,  perflatus  agris, 
strepitus,  lux.  Ministri  sint  comes  et  humani  et  mi- 
tes. Animi  demissio  et  aegritudo  et  anxietas  et 
desperatio  aegri,  quantum  et  quacunque  ratione  fieri 
potest,  sunt  depellendae;  animus  ejus  exhilarandus 
et  confirmandus,  atque  fiducia  medici  ac  medicamen- 

torum  imbuendus.  Quum  crises  per  cutem  salutares 
esse  possint,  aegro  persuadere  convenit,  ut  maneat 
in  lecto.  Cibi  leves  esse  debent,  potus,  cum  bibere 
aeger  poterit,  aqua  tepida  et  multa.  Necessitas  au- 
tem omnino  nulla  ei  est  imponenda. 

Praeter  eam  localem  et  psychicam  curationem 
haec  interna  laudata  sunt  remedia: 

Belladonna,  quae  omnium  maxime  commendatur 
et  larga  dosi  porrigitur:  pondo  drachmas  tres  intra 
viginti  quatuor  horas,  donec  unciae  octo  consumtae 
sunt;  anagallis  arvensis,  decoctum  foliorum  taxi  bac- 
catae, acetum  per  os,  si  fieri  potest,  aut  per  anum 
ingerendum,  sal  volatile  cornu  cervi,  moschus,  opium 
acidum  borussicum,  cantharides  interne  et  externe, 
melog  majalis  et  proscarabaeus,  magnae  doses  hy- 
drargyri,  saccharum  saturninum,  oleum  olivarum 
ad  usum  internum  et  externum,  chlorinum,  submer- 
siones sub  aquam,  galvanismus,  venaesectiones,  in- 
fusiones aquae  tepidae  in  venas. 


De  rabie  canina  optime  scripserunt  et  in  hac 
dissertatione  elaboranda  auxilio  fuerunt: 

Le  Roux,  observations  sur  la  rage  etc.  Dijon 
1781. 

J.  EI.  Rougemont,  Abhandlungen  von  der 
Hundswuth  a. d.  Franz.  von  Wehler.  Frankf.  1798. 

Mederer,  Syntagma  de  rabie  canina  a.  d.  La- 
tein.  Niirnberg  1809. 

Harless,  uber  die  Behandlung  der  Hundswuth 
u.  s.  w.  Frankfurt  1809. 

Rustj  iiber  die  durch  den  Biss  eines  tollen 
Hnndes  veranlasste  Wasserschen  u.  s.  w.  in  sein. 
Mag.  1816.  Bd  1,  Hft.  I.  pg.  97. 

Derselbe,  Abhandlungen.  Bd.  II. 

Hertwig,  iiber  die  Hundswuth,  in  Hufelands 
Journ.  Supplemthft.  1828.  Besonders  abgedruckt  u. 
d.  Titel:  Beitrage  zur  nahern  Kenntniss  der  Hunds- 
wuth od.  Tollheit  der  Hunde.  Berlin  1829. 

Portal,  Bemerkungen  iiber  die  Natur  und  Hei- 
lung  der  Wuth  voin  Bisse  toller  Thiere.  a.  d.  Franz. 
Leipz.  1782. 

Fothergill,  Abhandlungen  iiber  die  Natur  der 
Krankheit,  die  durch  den  Biss  eines  tollen  Hundes 
veranlasst  vvird;  a.  d.  Engl.  rait  Vorrede  von  Wer- 
ner.  Wien  1810. 

Marochetti,  in  d.  verinischten  Abhandlungen 
einer  Gesellschaft  pract.  Aerzte  zu  St.  Petersburg. 
1821.  Bd.  I. 


VITA. 


Natus  sum  Joannes  Franciscus  Antonius 
Gerke  in  Guestphaliae  loco,  qui  dicitur  Bigge,  a. 
d.  VI.  idus  Januarias  anni  MDCCCXVI.,  parentibus 
Christ.  Gerke  et  Maria  Francisca  e gente 
Koch,  morte  praematura  jam  dudum  mihi  ereptis. 
Fidem  profiteor  catholicam.  Elementis  litterarum 
domi  instructus,  progymnasium  Briloniense  per  an- 
nos quinque  et  gymnasium  Richlinghusianum,  doctore 
Stieve  tum  directore  clarum,  per  tres  annos  fre- 
quentavi, unde  examine  maturitatis  superato  anno 
tricesimo  septimo  hujus  saec.  universitatem  littera- 
riam Halensem  adii  et  ab  111.  Gerlach,  tum  pro- 
rectore  magnifico,  in  civium  academicorum  numerum 
receptus,  per  annum  et  dimidium  his  scholis  interfui : 
logicis  et  psychologicis  111.  Gerlach,  zoologicis 
111.  Nitzsch  et  Cei.  Burmeister,  botanicis  111.  a 
Schlechtendal,  anatomicis  111.  d?Alton  et  pri— 
vatim  docentis  Moser,  physicis  111.  Schweigger, 
mineralogicis  111.  Germar.  Inde  Berolinum  profe- 
ctus et  ab  111.  Mueller,  tum  rectore  magnifico, 
civibus  academicis  adscriptus  nomenque  apud  deca- 
num spect.  III.  Schultz  professus,  scholas  frequen- 
tavi chemicas  111.  Mitscherlich,  pharmacologicas 
et  physiologicas  111.  Schultz,  pathologicas  et  the- 


rapeuticas  III.  C as  per,  clinicas  Cei.  Wolff,  Beat. 
Osann,  III.  Schoenlein,  Cel.Barez,  III.  Jueng- 
ken,  obstetricias  Cei.  Kluge  et  medico  - historicas 
111.  Hecker. 

Intra  qaod  tempus  simul  chirurgi  militaris  mu- 
nere functus  sum,  et  quum  quadriennium  praescri- 
ptum praeteriisset,  denuo  civis  academicus  fierem 
oportuit  rectore  magnifico  111.  ab  Raumer  et  decano 
spect.  111.  Mueller.  Nunc  autem  quum  examina  et 
philosophicum  et  medicum  absoluta  sint,  in  eo  sum, 
ut  dissertatione  thesibusque  defensis  in  gradum  do- 
ctoris  medicinae  et  chirurgiae  promovear. 


THESES. 

1.  Nullum  rabiei  caninae  symptoma  sibi  constare. 

2.  Famem  fame  interdum  posse  depelli. 

3.  Coffeam  esse  potionem  digestioni  valde  detrimen- 
tosam. 

4.  Animalia  insecta  majorem  organisationis  gradum 
obtinere  quam  osteozoa  frigida. 

5.  Medicamina,  quae  nocere  non  possint,  non  posse 
prodesse. 


